Amir Zukić
<s>Amir Zukić (Zvornik, 12. oktobra 1972.), medijski menadžer, urednik i voditelj N1 televizije u Bosni i Hercegovini.</s>

<s>Biografija</s>

<s>Profesionalnim novinarskim putem krenuo je u ratnom Sarajevu kada je postao saradnik BH Radija.</s><s>Krajem 1995. prelazi na Televiziju BiH, gdje je tri godine radio kao reporter i voditelj.</s><s>Nakon televizije radio je šest godina na Radiju Slobodna Evropa (RFE) gdje je bio novinar, urednik i voditelj informativnih emisija, a uporedo s radijskim angažmanom uređivao je i vodio TV magazin Liberty.</s><s>Zadatke je obavljao u dopisništvu RFE-a u Sarajevu i centrali u Pragu.</s><s>U isto vrijeme objavljivao je tekstove u magazinu BH Dani i poznatim međunarodnim časopisima, kao što je berlinski Die Tageszeitung (TAZ).</s>

<s>Nakon toga je preuzeo mjesto glavnog urednika Informativnog programa Javnog RTV servisa BiH (BHT1).</s><s>Predvodio je tim od stotinjak novinara i urednika iz cijele zemlje, a ujedno je bio urednik i voditelj političkog magazina "Javna tajna" koji se isticao na medijskoj sceni po ozbiljnim, istraživačkim pričama i otvorenim razgovorima.</s><s>Izložen pritiscima političkih lidera i interesnih grupa zbog tema obrađivanih u "Javnoj tajni", bez zaštite i podrške upravnih struktura kuće, Zukić je u magazinu objavio: “Doviđenja javnom servisu.</s><s>Dobrodošli u državnu, režimsku televiziju." Zukić je nakon trogodišnjeg upravljanja javnim servisom smijenjen, a "Javna tajna" ukinuta.</s>

<s>Nakon BHT1 prelazi na  Televiziju Sarajevo (TVSA) gdje je četiri godine bio direktor programa.</s><s>Prije dolaska na N1, dvije godine je radio kao glavni urednik Balkanske direkcije Agencije Anadolija.</s><s>Za vrijeme uredničke pozicije u Anadoliji, u okviru kolumnističkog programa FACE Televizije u Sarajevu kritički je govorio o "lažnim valterima među novinarima".</s>

<s>Od februara 2014. pa sve do danas je čelni čovjek N1 televizije u BiH, gdje obavlja funkcije direktora programa i news direktora, a uporedo s tim uređuje i vodi hard-talk show “Pressing”.</s>

<s>Obrazovanje</s>

<s>Diplomirani je žurnalista Fakulteta političkih nauka u Sarajevu.</s><s>Postdiplomski studij iz ekonomije završio je na univerzitetima u Torinu i Sarajevu.</s><s>Stekao je zvanje Master of business administration (MBA) Univerziteta u Torinu i magistra ekonomskih nauka Univerziteta u Sarajevu.</s>

<s>Nagrade</s>

<s>Dobitnik je priznanja TV novinar godine koje mu je za 2016. dodijelilo Društvo novinara BiH.</s><s>Triput zaredom (od 2015. do 2017.) osvajao je specijalno priznanje za najboljeg medijskog menadžera u BiH po izboru Evropskog udruženja menadžera.</s><s>Godine 2018. u Banjaluci je održana 39. manifestacija Najmenadžer i ličnost godine, gdje je N1 TV (regionalni centar Sarajevo) dobila specijalno priznanje za najbolju regionalnu televiziju u tekućoj godini.</s>

<s>Vidi još 
N1 televizija
BHT
Televizija Sarajevo</s>

<s>Izvori</s>

<s>Vanjske veze</s>

<s>Emisija "Pressing" Amira Zukića na N1 televiziji</s>

<s>Bosanskohercegovački TV-voditelji
Bosanskohercegovački novinari
Spikeri
Biografije, Sarajevo
Biografije, Zvornik</s>

